I flere måneder er Københavns Kommunes egen vagthund, Borgerrådgiveren, blevet holdt hen i uvidenhed om, hvad kommunen har stillet op i otte »bekymrende« sager om børn eller unge, der kan have været udsat for seksuelle, voldelige eller andre former for overgreb.

Borgerrådgiveren Johan Busse har slået i bordet flere gange for at få indblik i sagerne.

Og i breve til forvaltningen rejser han alvorlig kritik, fordi socialforvaltningen ikke alene har undladt at orientere ham om »otte sager med muligt myndighedssvigt af udsatte børn og unge« - men også fordi, han mener, at forvaltningen »aktivt« har forsøgt at skjule sagerne for ham.